Koiviston kauppala


Asetus Koiviston kauppalan perustamisesta.

Suomen asetuskokoelma 306/1925.

Annettu Helsingissä, 30 päivänä lokakuuta 1925.

Sisäasiainministerin esittelystä määrätään täten, että se alue Koiviston pitäjää, joka käsittää Kotterlahden kylän kokonaisuudessaan sekä Tervahartialan kylän talot N:ot 1, 2, 4, 6, 7 ja 8, on 1 päivästä tammikuuta 1927 lukien, erotettava Koiviston kunnasta eri kuntana olevaksi Koivisto nimiseksi kauppalaksi. Tämä kauppala tulee toistaiseksi luettavaksi kirkollisessa suhteessa Koiviston seurakuntaan ja hallinnollisessa suhteessa Viipurin lääniin ja Rannan kihlakuntaan sekä olemaan oikeudenhoitoon nähden asianomaisen kihlakunnanoikeuden alainen, jonka ohessa kauppalan hallitukseen ja hallintoon nähden on noudatettava mitä valtioneuvosto siitä määrää.

Tätä kaikki asianomaiset noudattakoot.

Helsingissä, 30 päivänä lokakuuta 1925.

Tasavallan Presidentti LAURI KR. RELANDER.

Sisäasiainministeri M. Aura.

Valtioneuvoston päätös Koiviston kauppalan ja Koiviston maalaiskunnan luokituksesta kielellisessä suhteessa.

Suomen asetuskokoelma 307/1925.

Annettu Helsingissä, 30 päivänä lokakuuta 1925.

Sittenkun tänään on annettu asetus Koiviston kauppalan perustamisesta, on valtioneuvosto sisäasiainministeriön esittelyssä, nojautuen 1 päivänä kesäkuuta 1922 annetun kielilain 2 §:n 4 momenttiin, virallisen tilaston pohjalla määrännyt, että sanottu kauppala, joka on oleva eri kuntana, on, samoin kuin edelleen Koiviston maalaiskuntakin, vuosina 1927 - 1932 luettava valtakunnan suomenkielisiin virka- ja itsehallintoalueisiin.

Tätä kaikki asianomaiset noudattakoot.

Helsingissä, 30 päivänä lokakuuta 1925.

Sisäasiainministeri M. Aura.

Esittelijäneuvos Karl Modeen.

Kauppalat